
I dette emnet lærer studentene å bruke ulike forskningsressurser. De gjør seg kjent med ulike databaser og gjennomfører litteratursøk relevant for eget masterprosjekt. Eksamensoppgaven er en litteraturgjennomgang relevant for masteroppgaven. 
Læringsaktiviteter
Emnet er organisert som en workshop over tre sammenhengende dager, der studentene lærer å hente inn, organisere og vurdere forskningslitteratur for arbeid med egen masteroppgave. Workshopen ble planlagt og gjennomført i tett samarbeid med to universitetsbibliotekarer. Studentene fikk korte orienteringer om type forskningsressurser og teknikker for litteratursøk før de arbeidet gruppevis og individuelt med konkrete litteratursøk. Utgangspunkt for litteratursøkene var tema og problemstilling i studentenes egen masteroppgave. Fire lærere, to fra universitetsbiblioteket og to fra IPED ga grundig og gjennomløpende veiledning i litteratursøk.
Studentenes tilbakemelding
Studentene satte pris på en praktisk orientert workshop, som helt konkret ville styrke deres arbeid med masteroppgaven. De likte godt at foreleserne ga veiledning og konkrete søketips. Men noen strevde med å finne relevante søkeord. Andre signaliserte at problemstillingen for masteroppgaven var uklar, og at det derfor var problematisk å finne relevant litteratur.
Ytterligere hjelp og veiledning
Lærernes inntrykk etter workshopen var at flere studenter kunne ha nytte av ytterligere veiledning. Vi brukte derfor et planlagt forskningsseminar (PED4392) til individuell veiledning i etterkant.
Generelt inntrykk
Et generelt inntrykk er at læringsmålene for dette emnet kan være for ambisiøse. En tre dagers workshop er for kort tid for å bli kjent med ulike databaser og prøve ut ulike søketeknikker. Et annet moment er at studentgruppen er såpass tidlig i prosessen med masterprosjektet, at de vanskelig kan identifisere hvilken genre de skriver innenfor eller hva slags type litteratur de leter etter. For enkelte studenter er også tema og problemstilling uklar. Derfor kan det være uheldig at læringsaktivitetene i workshopene baseres på at studentene har klargjort problemstillingen for sitt prosjekt.
Om dette emnet / denne workshopen skal inngå som en mer konstruktiv del av studentenes masterprosjekt bør vi vurdere å 
1. revidere emnebeskrivelsen, slik at læringsmålene blir mindre ambisiøse 
2. ikke forutsette at studentene har en klar problemstilling, men heller invitere til å gjøre litteratursøk som hjelper å klargjøre genre og problemstilling for masterprosjektet.

